จับตา! หุ้นกลุ่มน้ำมันหลังอิหร่าน-6 ชาติมหาอำนาจบรรลุข้อตกลงนิวเคลียร์แล้ว
จับตา! หุ้นกลุ่มน้ำมันหลังอิหร่าน-6 ชาติมหาอำนาจบรรลุข้อตกลงนิวเคลียร์แล้ว
14 ก.ค. 2558

สำนักข่าวสปุตนิกของรัสเซีย รายงาน ตามข้อมูลที่ได้จากแหล่งข่าวใกล้ชิดสำหรับการเจรจาชะลอโครงการนิวเคลียร์อิหร่าน จะประกาศผลวันนี้ เวลาประมาณ 15.30 น.ตามเวลาประเทศไทย
โดยแหล่งข่าวระบุว่า การประชุมร่วมกันระหว่างรัฐมนตรีกลุ่ม P5+1 คือ อังกฤษ ฝรั่งเศส จีน และสหรัฐฯ ซึ่งเป็นสมาชิกถาวรของคณะความมั่นคงแห่งสหประชาชาติ ร่วมกับเยอรมันเข้าร่วมประชุมกับคณะผู้แทนของอิหร่าน ในกรุงเวียนนา ประเทศออสเตรีย สำหรับขั้นตอนสุดท้ายในข้อตกลงโครงการนิวเคลียร์ ในวันที่ 18 กรกฎาคมนี้ ซึ่งจะมีการประชุมไปจนถึงนาทีสุดท้ายในเช้าวันนี้
ขณะเดียวกันโฆษกสหภาพยุโรป (EU) ระบุว่า ผลการเจรจาระหว่างอิหร่าน และ 6 ชาติมหาอำนาจ ซึ่งได้แก่ จีน อังกฤษ ฝรั่งเศส รัสเซีย สหรัฐ และเยอรมนีนั้น จะมีการประกาศอย่างเป็นทางการในเวลา 15.00 น.ตามเวลาไทย ในวันนี้เช่นกัน
โดยเมื่อเวลาประมาณ 07.30 น.ตามเวลาลอนดอน สัญญาน้ำมันดิบ WTI ดิ่งลง 2.3% ขณะที่สัญญาน้ำมันดิบเบรนท์ร่วงลง 1.5% มาอยู่ที่ระดับ 57.01 ดอลลาร์/บาร์เรล
ทั้งนี้ ราคาน้ำมันดิบ WTI และน้ำมันดิบเบรนท์ร่วงลง หลังจากมีรายงานว่าอิหร่าน และ 6 ชาติมหาอำนาจของโลก ได้บรรลุข้อตกลงนิวเคลียร์แล้วในวันนี้
“อิหร่านจะเติมซัพพลายน้ำมันดิบเข้ามาในตลาดโลกอีกราว 1 ล้านบาร์เรลต่อวัน ภายใน 6 เดือนนี้ ซึ่งนั่นจะส่งผลกระทบอย่างรุนแรงต่อราคาน้ำมัน เพราะแค่ในปัจจุบัน ก็มีซัพพลายส่วนเกินอยู่แล้ว วันละเกือบ 2 ล้านบาร์เรล โดยยังไม่นับรวมกับส่วนที่จะออกมาจากอิหร่านอีก” แหล่งข่าวรายหนึ่งกล่าว
ด้านบล.เอเอสแอล ระบุว่า กลุ่มพลังงานอาจถูกกดดันด้วยราคาน้ำมันดิบที่ปรับตัวลดลงจากข่าวที่อิหร่านอาจจะสามารถผลิตและส่งออกน้ำมันได้ในปีนี้  และศูนย์วิจัยทองคำประเมินแนวโน้มราคาทองคำมีโอกาสปรับตัวเพิ่มขึ้น หลังหลายปัจจัยเสี่ยงในตลาดโลกเพิ่มขึ้น
 
อินโฟเควสท์ แปลและเรียบเรียง